Til

Grethe Fossli

Næringspolitisk avdeling

LO

Oslo

Dette brevet sendes kun elektronisk

Oslo 9. januar 2013

**Re: Oppfølgingsmøte av OECD-klagesak mot Cermaq ASA i Chile**

Vi visert til LOs støtte til vår søknad av 14.august om støtte til å delta på oppfølgingsmøte 16. november av OECD-klagesak mot Cermaq ASA i Chile, og LOs bekreftelse av støtte til dette i e-post av 12.september og tilsagnsbrev av 26. september.

Møtet og tilhørende forberedelser er blitt gjennomført som planlagt og godt innenfor budsjettet. Vi sender dere som beskrevet i søknaden en «tilstandsrapport … over ansatte- og fagforeningsvilkår i oppdrettsnæring i dagens Chile og sammenhengen med miljø og urfolksrettigheter, med fokus på norske oppdrettsselskap, og særlig på Cermaq». Denne er basert på det mest sentrale som kom fram under møtene og forberedelsene. Vi kommer gjerne og presenterer innholdet i rapporten i et foredrag og/eller lager et innlegg til en av deres publikasjoner.

Vi legger også ved regnskap for bruk av midler med anmodning om overføring av de midlene som er brukt.

Bare ta kontakt dersom noe er uklart eller det er behov for tilleggsopplysninger.

Med vennlig hilsen,



Jan Thomas Odegard

for Naturvernforbundet

Vedlegg

* Rapport til LO om oppfølgingsmøte av OECD-klagesak mot Cermaq ASA i Chile
* Regnskap for bruk av støtte fra LO og betalingsanmodning

**Rapport til LO oppfølgingsmøte av OECD-klagesak mot Cermaq ASA i Chile**

14.-16. november 2012 ble det gjennomført flere aktiviteter i Santiago, Chile som en del av oppfølgingen til Naturvernforbundet og Forum for utvikling og miljø (ForUM) sin klagesak mot det delstatseide oppdrettsselskapet Cermaq ASA for OECDs kontaktpunkt for bærekraftig næringsliv. Naturvernforbundet og ForUM var i utgangspunktet invitert til å delta i åpen debatt den 16. november om saken i regi av det norske og chilenske kontaktpunktet, men brukte anledningen til å innhente oppdatert informasjon om saken gjennom møter med representanter fra forskjellige lokale og nasjonale grupper. Økonomisk støtte fra LO gjorde det mulig for Naturvernforbundet å delta.

# Innledning

Bakgrunnen for aktivitetene er beskrevet i mer detalj i søknaden. Kort oppsummert erklærte Cermaq i august 2011 at selskapet ville bli sektorledende globalt innen samfunnsansvar. Denne kom i en fellesuttalelse mellom partene og var en del av løsningen på klagesaken. Blant annet ville selskapet heretter følge internasjonale standarder innen miljø, urfolks- og faglige rettigheter uavhengig av nasjonal praksis (fellesuttalelsen var vedlagt søknaden). En mangel i fellesuttalelse er imidlertid fraværet av en klar oppfølgingsmekanisme for å overvåke hvordan Cermaq følger opp sine løfter. Vi var ikke enige i Cermaqs vurdering at deres egne rapporter ville være tilstrekkelig for å sikre god overvåking, blant annet fordi tilbakemeldinger fra andre aktører i Chile tydet på at rapportene gav et urettmessig fordelaktig bilde av selskapets innsats. Vi ønsket derfor å gjøre våre egne uavhengige undersøkelser.

Reisen til Chile gav god anledning for Naturvernforbundet og ForUM til å utrede status på avtalens effekt ett år etter inngåelse. I tillegg til å delta i debatten 16.november arrangert av det norske og chilenske kontaktpunktene for OECD, ble informasjon innhentet gjennom møter 14. og 15.november med organisasjoner, fagforeninger og forskere med erfaring fra og kunnskap om samfunnsansvaret i oppdrettsnæringen generelt og Cermaq spesielt. Som vi nevnte i vår søknad ville kunnskap fra disse møtene også kunne brukes i vår vurdering av i hvilken grad slike uttalelser/avtaler reelt sett fører til konkrete og positive endringer innen rettigheter og miljø fra selskapets side, og om vi i framtiden vil kunne anbefale andre organisasjoner og fagforeninger å bruke OECDs retningslinjer til å utfordre flernasjonale selskaps praksis innen f.eks. miljø og arbeidstakerrettigheter.

# Status i chilensk oppdrettsnæring generelt, og i Cermaq spesielt

Etter å ha gjennomført de nevnte aktivitetene (nærmere omtalt i punkt 3), kombinert med direkte møter/intervjuer og innsamling av informasjon fra media og forskere, ser vi noen trender for oppdrettsnæringen i Chile generelt, og har en klarere pekepinn av effekten som fellesuttalelsen/ avtalen har hatt på Cermaq. Nedenfor beskriver vi kun hovedtrendene, og viser til ytterligere dokumentasjon for flere detaljer.

1. **Faglige rettigheter**

**Som det vil redegjøres nærmere for, ble det innhentet informasjon fra et bredt spekter av den oppdrettsrelaterte fagbevegelsen i Chile. Foreninger fra alle Cermaqs anlegg var til stede på møtene i Santiago sammen med lederen for den nasjonale fellesforeningen for oppdrett CONATRASAL (National Confederation of Salmon Industry Workers). Det gikk svært klart fram at det var stor misnøye blant de lokale representantene for den måten Cermaq håndterte faglige rettigheter på. Dette var noe overraskende fordi dette var det området det hadde vært vanskeligst å dokumentere brudd på OECDs retningslinjer under klagesaken, som gjorde at Cermaq ikke kom med innrømmelser på området. En grunn til mangelfull dokumentasjon kan være at kontakten mellom de norske organisasjonene og chilenske fagforeningsrepresentanter ikke har vært særlig tett. Likevel var det et sentralt punkt i fellesuttalelsen/avtalen at Cermaq skal respektere faglige rettigheter i tråd med internasjonale konvensjoner. Under punkt n) i fellesuttalelsen står det:**

**“Cermaq respects and promotes worker rights in foreign countries as in Norway, as embodied in the eight ILO core conventions of the "Declaration of Fundamental Principles and Rights at Work", including the right to freedom of association and collective bargaining.”**

**I Cermaqs rapporter og samtaler med ForUM og Naturvernforbundet det siste året, har selskapet hevdet at arbeidsrettighetsforholdene i Cermaqs oppdrettsselskap i Chile, Mainstream, er gode. De mest kritikkverdige forholdene relatert til faglige rettigheter som har kommet fram er:**

**Relasjon til ledelsen**

* **Ingen av fagforeningene i chilenske Mainstream var blitt informert fra selskapet side om at selskapet hadde inngått en avtale/fellesuttalelse etter at selskapet var klaget inn, og heller ikke involvert i arbeidet for å realisere selskapets ambisjoner. Dette var de svært provosert over, og de oppfattet at selskapet aktivt har holdt dem utenfor. Selskapet har bekreftet at det har vært slik.**
* **Fagforeningene understreker at det ikke er en «god dialog» med selskapet slik ledelsen i Norge hevder. Utenom lønnsforhandlinger kun er enveis kommunikasjon der ledelsen gir selektiv informasjon om hvordan ting er og skal bli. Cermaqs oppkjøp i oktober 2012 av den største chilenske oppdrettslaksprodusenten Cultivos Marinos, som gjør Cermaq til landets største oppdrettsselskap, fortalte selskapet først om da fagforeningen konfronterte dem med rykter de hadde hørt om dette.**
* **Tilsvarende kritikk ble rettet mot den norske selskapsledelsen, som fagforeningene hevder ikke tar seg tid til å snakke med fagforeningslederne når de er på besøk på anleggene i Chile, men av og til lar seg avbilde med dem. Dette skjedde senest nå i november 2012, og Cermaq bekreftet dette.**
* **Fagforeningen var provosert over at heller ikke det norske og chilenske kontaktpunktet hadde konferert med dem under behandlingen av klagesaken. De leverte derfor et brev om dette til lederen av det norske kontaktpunktet Hans Petter Graver under seminaret 16. november. Nødvendigheten av å involvere lokale representanter direkte hadde vært et hovedkrav fra de norske organisasjonene under klagebehandlingen, men dette ble ikke imøtekommet.**
* **Fagforeningsrepresentantene har det siste året merket lite eller ingen forbedring av de faglige rettighetene, eller andre forholde fra selskapets side. På noen områder har forholdene tvert i mot blitt svekket, bl.a. som følge av økonomiske nedskjæringen som omfatter dårlige arbeidsutstyr for arbeiderne. Utskifting av noen særlig fagforeningsfiendtlige mellomledere har imidlertid vært positive endringer.**

**Organisasjonsfrihet**

* **Andelen fagforeningsorganiserte varierer kraftig fra anlegg til anlegg i Mainstream, fra under 10 prosent til over 50 prosent. Forklaringen fra fagforeningene er ledelsesstilen, der enkelte ledere aktivt trakasserer fagforeningsrepresentanter, og fraråder nyansatte på en truende måte» fra å organisere seg. Konkrete anlegg ble navngitt. Informasjonen ble videreformidlet til Cermaq, som ikke virket videre overrasket over dette.**
* **Ved de fleste anlegg er flertallet av arbeiderne fortsatt «sesongarbeidere», som i utgangspunktet kun skal hyres inn i perioder med mest produksjon. Ordningen brukes til å hyre arbeidere gang på gang på korttidskontrakter med få dagers mellomrom mellom hver kontrakt. På denne måten kan de verken organisere seg (det er bare lov for de faste ansatte) eller oppnår andre goder som fast ansettelse gir. Ordningen svekker helt klart fagforeningene.**
* **Ved flere anlegg bidrar ledelsen til opprettelsen av illegitime konkurrerende fagforeninger for å sette foreningene opp mot hverandre. De etablerer ofte også gruppeavtaler, dvs at de tilbyr spesialvilkår uten forhandlingsrom for et mindre antall arbeidere (3-5) mot at de frasier seg organiserings-, streike- og forhandlingsretten. På denne måten undergraves motivasjonen for å organisere seg i de legitime foreningene. Begge deler er lovlig i Chile.**
* **Det er relativt vanlig praksis at problematiske fagforeningsledere blir «kjøpt ut» av selskapet gjennom en høy enkeltsum.**
* **Vi minner om at fagforeningslovene i Chile er fra 1970-tallet og diktaturet.**

**Lønnsvilkår**

* **Det har vært praksis med forskjellig lønn for like arbeid på de forskjellige anleggene innen Cermaq, og betydelig forskjeller i bonusordninger. Utjevning av disse forskjellene har vært et av de viktigste kravene fra fagforeningene de siste årene.**
* **Lønnsnivået for arbeidere i Mainstream er langt fra markedsledende, men regnes for å være på den nederste delen av skalaen. Det er flere chilenskeide oppdrettsselskap som betaler bedre lønninger. Lønnsnivået generelt er ikke langt over minstelønn. Fagforeningene hevder at Mainstream-sjefene har hundre ganger høyere lønn (men dette må bekreftes nærmere).**
* **På flere av Mainstreams anlegg (særlig produksjonsleggene) er det arbeidere som kun får minstelønn på ca NOK 2.300,- (og ikke bonus), selv om Cermaq hevder at lønnen ligger godt over dette. Minstelønnsnivået i Chile er svært kontroversielt politisk fordi den holder et så lavt nivå at den chilenske staten selv har definert det til å være under fattigdomsgrensen for en familie på fire. Fagforeningen hevder at de fleste som jobber i oppdrettsnæringen er familieforsørgere.**
* **Diskriminering mot eldre arbeidere gjennom oftere oppsigelse og mindre gjenhyring til fordel for yngre arbeidere brukes for å holde nede lønnsnivået. Oppsigelser i Chile trenger kun å begrunnes med at det er «nødvendig for selskapet».**

**Helse og sikkerhet**

* **Det er omfattende problem blant arbeiderne på prosess-anleggene med plager og skader i armer, nakker og rygg pga repetitivt arbeid, men dette anerkjennes ikke som arbeidsrelaterte skader av leverandørene som gjennomfører helseundersøkelsene. Det resulterer igjen at det ikke iverksettes tiltak som kan motvirke disse plagene og skadene. Personer som har fått slike plager er ofte de første til å miste jobben ved nedbemanning, selv om dette er ulovlig. De ansatte hevder at det ikke forkommer inovasjon på områder som kan lette arbeidsforholdene og forebygge ulykker og slitasjeskader.**
* **Ordningen der selskapet selv leier inn og betaler private leverandører som gjør helseundersøkelser av arbeiderne i forhold til forsikringssaker, resulterer i følge fagforeningene i stor underrapportering av helseskader som følge av arbeidet på anleggene. Disse leverandørene er etter sigende under press fra selskapet om å godkjenne minst mulig arbeidsrelaterte skader.**
* **Sesongarbeidere som har hatt mer helserelaterte plager og legitimt fravær enn snittet som følge av arbeid ved anleggene, blir ofte ikke gjenhyret, noe fagforeningene oppfatter som diskriminerende praksis.**
* **Praktiseringen av sikkerheten ved flere produksjonsanleggene blir kritisert fordi selskapet tvinger arbeidere til å reise ut på anleggene for å fôre og se til fisken i mærene langt til havs i åpne båter når selv havnesjefen har stengt havnen på grunn av dårlig vær og ikke tillater aktivitet. Dette kan skje inntil 50 dager i året i sentral produksjonsområder.**

**Kvinner er særlig utsatt**

* **På prosessanleggene er det et flertall kvinnelige ansatte. Rent generelt har kvinners arbeidslivsrettigheter bedret seg de siste årene, men innføring av blant annet seks måneders svangerskapspermisjon. Likevel møter gravide og småbarnsmødre på betydelige utfordringer som ansatte i Cermaq/Mainstream.**
* **Det praktiseres fortsatt helsefarlige arbeidsrutiner for gravide ved anleggene. De må bl.a. stå inntil de er fem måneder på vei ved sløyebenken, noe som fagforeningene vurderer som en direkte årsak til høye aborttall blant arbeiderne. Fagforeningen krever at dette må bli maksimalt to måneder. Det er også et problem med et strengt stoppeklokkeregime ved anleggene, der do-pauser over fem minutter fører til anmerkninger og trekk i lønnen.**
* **Gravide arbeidere er ofte de første til å miste jobben ved nedbemanning og blir som regel diskriminert mot ved gjenhyring av arbeidere på korttidskontrakter.**
* **Selskapet unnlater å ansette kvinner med barn under 2 år for å unngå å opprette daghjem for disse, slik chilensk lov krever.**

**Fagforeningene var svært provosert over at Cermaq hadde inngått en fellesuttalelse/avtale med norske organisasjoner uten å informere eller involvere dem i prosessen under og etter, og at selskapet nå framstilte seg og ble framstilt som et selskap som tar større samfunnsansvar. Deres egen oppfatning er at Cermaq er et selskap med et til dels fagforeningsfiendtlig regime, med lave lønninger og kritikkverdige forhold for helse og sikkerhet. En lokal fagforeningsleder omtalte oppdrettsnæringen som «et nødvendig onde». Sektoren utgjør nesten halvparten av all verdiskaping i oppdrettsområdene i sør, så det er vanskelig å finne alternativt arbeid, men samtidig er arbeidet såpass hardt og dårlig betalt at det regnes som et dårlig arbeid. Vi viser også til det vedlagte brevet undertegnet av fem chilenske fagforeningsledere som Cermaq’s ledelse og det norske kontaktpunktet fikk overrakt på møtet med selskapet 16. 11. Dette inneholder konkrete utfordringer ved selskapets samfunnsansvar.**

1. **Miljø**

* **Cermaq hevder at de har gjort betydelig forbedringer på miljøsiden. Dette er først og fremst tiltak for å få bedre kontroll på fiskehelsen, samt rapportering på bærekraftsrelaterte forhold. Dette anerkjennes i felleserklæringen. Dette er positive tiltak, men det skal også nevnes at de fleste av disse gir økt økonomisk avkastning for selskapet. Disse er nærmere forklart i eget vedlegg.**
* **Det var derfor overraskende at ingen av miljøorganisasjonene eller de lokale representantene var blitt informert eller visste om disse tiltakene. Tvert i mot er det stor bekymring, særlig blant fagforeningene, over den kraftige veksten og aggressive geografiske ekspansjonen oppdrettsbransjen generelt, inklusive Cermaq. Mange frykter nå at denne utviklingen kombinert med myndighetene vedvarende svake kontroll, vil kunne medføre at bransjen igjen kollapser slik den gjorde i 2007 (se vedlegg). Fagforeningene understreket at det er en direkte relasjon mellom god fiskehelse/miljøpraksis og trygge og langsiktige arbeidsplasser, og at det derfor er i deres interesse at selskapene har god miljøpraksis. I august 2012 arrangerte de derfor et stort åpent møte med sentrale politikere for å få fokus på dette.**
* **Oppdrettsnæringen, inklusive Cermaq, fortsetter imidlertid å skape betydelige miljøproblemer i områdene de er virksomme, uten at det har vært er mulig for sivilsamfunn å koble disse direkte til enkeltselskap. Disse er nærmere omtalt i eget vedlegg.**

1. **Urfolksrettigheter**

* **I felleserklæringen forplikter Cermaq seg til å respektere urfolks rettigheter i tråd med internasjonale konvensjoner og erklæringer (ILO169 og UNDRIP) selv om landene de opererer ikke respekterer disse formelt og/eller i praksis. Dette er ambisiøst og positivt. Dette er samtidig helt nødvendig både fordi både Norge og Chile har undertegnet ILO169 og tilsluttet seg UNDRIP, og fordi storparten av områdene der oppdrettsnæringen generelt, og Cermaq spesielt, er lokalisert, er tradisjonelle urfolksområder.**
* **På feltet urfolksrettigheter er Cermaq og lokale interesser/urfolksrepresentanter imidlertid enige om at selskapet ikke har gjort noe substansielt det siste året. Cermaq hevder at de har igangsatt en intern prosess for å øke kompetansen på feltet og kartlegge relevante aktører og potensielle konflikter i områder der de produserer, men innrømmer at denne ikke har kommet særlig langt. ForUM og Naturvernforbundet har gitt råd om hvordan de kan gjøre dette. Antagelig er Cermaqs største utfordringer på dette område at de mangler intern kompetanse på feltet (og har ikke villet hente dette utenfra) kombinert med en politisk svært betent og uoversiktlig situasjon for urfolks rettigheter i Chile.**
* **Urfolksrepresentantene på formøtet var svært provosert over at Cermaq på papiret hadde forpliktet seg til å ta urfolks rettigheter i Chile på alvor overfor norske organisasjoner, men ikke hadde kommunisert dette utad eller etablert dialog med urfolk i Chile. Det er i seg selv i strid med urfolks rettigheter, blant annet Cermaqs plikt til å gå i dialog med urfolk når de har virksomhet i deres tradisjonelle områder.**
* **Les mer om Cermaq og urfolksrettigheter i Vedlegg III**

1. **Oppsummering**

* **Oppdrettsnæringen er en svært viktig bransje i Chile som dominerer næringslivet og arbeidsmarkedet i de områdene den er etablert. Cermaq har vært en sentral aktør i denne bransjen, og er det siste halvåret blitt den største enkeltaktøren.**
* **Bransjen legger den bånd på store naturarealer på bekostning av andre samfunnsinteresser og har et betydelig økologisk fotavtrykk.**
* **Cermaq har undertegnet en fellesuttalelse/avtale med ForUM og Naturvernforbundet der det står at de skal bli det beste selskapet i sektoren på samfunnsansvar. På de fleste områdene dette omfatter er det stor avstand mellom ambisjonene og selskapets praksis.**
* **Bedriftens oppdrettsselskap Mainstream anklages fra flere hold for å være til dels fagforeningsfiendtlig og for sterk kritikkverdige praksis innen lønnsforhold og HMS.**
* **Selskapet har gjennomført en rekke positive tiltak for å bedre fiskehelsen og miljørelaterte forhold, men dette er ikke kommunisert utad og har ikke involvert andre aktører. Vesentlige miljøutfordringer med oppdrett gjenstår i områder der Mainstream har sin virksomhet.**
* **Cermaq har ikke kommet i gang med tiltak som kan bedre dialogen og avklare rettighetsutfordringer med urfolksinteresser i områdene de er aktive, og har heller ikke hentet inn ekstern ekspertise for å få hjelp til dette.**
* **Selskapet har generelt sett ikke etablert noen bedre dialog med lokale interessegrupper slik de tok selvkritikk for i felleserklæringen, men har tvert i mot holdt tilbake høyst relevant informasjon fra disse gruppene.**
* **Mainstream Chile ble i november 2012 rangert på en 6. plass en forskerutviklet oversikt over de 100 «næringslivsprosjekter» i Chile med de mest alvorlige sosiale og miljømessige utfordringene de ti siste årene (presentert i novembernummeret i tidsskriftet Que pasa?).**

# Gjennomføring av aktivitetene

Alle de planlagte aktiviteter i Santiago ble gjennomført som planlagt, og vi er godt fornøyd med resultatet. Endringer fra opprinnelig plan var først og fremst at vi utvidet våre egne aktiviteter med en kursdag, og at antall deltagere på de to møtene vi arrangerte ble betydelig høyere enn først planlagt. Dette var mulig fordi ForUM og Naturvernforbundet klarte å mobilisere ressurser fra andre interesserte aktører, blant annet fra Global Forum, Den norske ambassaden i Chile og ForUM selv. Global Forum bidro gjennom å samlokalisere sitt årsmøte til Santiago slik at deres latin-amerikanske medlemmer kunne delta i, og bidra faglig og økonomisk til de planlagte møtene. Den norske ambassaden støttet økonomisk deltagelsen fra lokale miljø- og fagforeningsrepresentanter på våre møter og OECD-seminaret. ForUM selv omdisponerte egne ressurser til å bidra til å bekoste de øvrige utgiftene. Nedenfor følger en kort oversikt over aktivitetene, mens mer utdypende informasjon om disse følger i eget vedlegg. Program fra de tre møtene og deltakerlister for de to første er vedlagt.

1. **Formøte 15. november om status i oppdrettsnæringen og Cermaq**

Naturvernforbundet og ForUM arrangerte et heldags formøte 15. november der ca 20 representanter fra alle Mainstreams lokale fagforeninger (Cermaqs oppdrettsselskap) samt den nasjonale foreningen for arbeidere i oppdrettsnæringen (CONATRASAL), miljøorganisasjoner, representanter for urfolk og turistnæring deltok. I tillegg deltok femten regionale representanter fra OECD Watch og Global Network for å lære om Cermaq-saken. Lokale konsulenter presenterte deler av en rapport bestilt av ForUM og NNV om utviklingen i oppdrettsområdene ett år etter at felleserklæringen ble underskrevet. Kortversjon av rapporten på engelsk er vedlagt. Møtets videre fokus var status på faglige rettigheter, miljøsituasjonen og urfolksrettigheter i oppdrettsområdene. På slutten ble mulig oppfølgingsmekanismer diskutert. Møtets program er vedlagt.

1. **Kurs 14. november om OECDs retningslinjer**

Global Network og OECD Watch arrangerte 14. november et heldags kurs i OECDs retningslinjer for flernasjonale selskap og tilhørende klagemekanisme. De fleste lokale og regionale representanter deltok. På kurset ble det forklart hvordan mekanismen fungerer og flere organisasjoner og en bedrift presenterte sine erfaringer fra å bruke den. Program er vedlagt.

1. **Debatt 16. november om samfunnsansvar i Chile, inklusive oppdrettsnæringen**

Den 16. november organiserte det norske og chilenske kontaktpunktet et halvdags seminar om samfunnsansvar i lokalene til det chilenske NHO (SOFOFA). I underkant av hundre personer deltok, inkludert de fleste av de lokale representantene fra formøtet. En av fire dialoger omhandlet lærdommer fra og oppfølging av klagesaken mot Cermaq, der Naturvernforbundet og ForUM deltok (v/ Jan Thomas Odegard) med blant annet styreleder i Cermaq, Bård Mikkelsen. Spørsmål fra salen var i stor grad rettet mot Cermaqs ivaretakelse av faglige rettigheter. Program er vedlagt.

1. **Mottakelse 15. november på den norske ambassaden**

Den norske ambassaden og det norske OECD-kontaktpunktet arrangerte mottakelse på kvelden 15. november for representanter fra den øverste ledelsen i Cermaq, lokale fagforeningsrepresentanter, miljøorganisasjoner og det chilenske og norske kontaktpunktet.

# Videre oppfølging

Det er ikke vanskelig å konkludere at Cermaq/Mainstream har en lang vei å gå for å oppfylle ambisjonene i felleserklæringen/avtalen mellom Cermaq og ForUM og Naturvernforbundet på alle områder utenom fiskehelse. Selv om en del av tiltakene som kreves for å oppfylle ambisjonen er krevende og vil ta tid, er den største utfordringen åpenbart at avtalen ikke har definert en konkret mekanisme som kan sikre at Cermaq prioriterer og følger opp lovnadene i teksten. Det er godt kjent innen feltet næringslivets samfunnsansvar at bedrifter stort sett bare tar samfunnsansvar dersom de samtidig blir sett i kortene (avkrevd etterrettelighet?). Det var derfor bred enighet at om felleserklæringen skal bli verdt mer en papiret den er skrevet på, vil det være nødvendig å utvikle en oppfølgingsmekanisme som gjør det mulig for nasjonale og lokale representanter fra fagforeninger, miljø og urfolksgrupper i Chile å holde Cermaq til ansvar for sine løfter om styrket samfunnsansvar.

Dersom Cermaq unnlater å oppfylle sine forpliktelser fra felleserklæringen kan det være aktuelt å klage det in på nytt for brudd på OECDs retningslinjer. Denne gangen med fokus på urfolk og faglige rettigheter.

Den grunnleggende ideen for en slik mekanisme er å etablere en tverrfaglig gruppe som kan drive opplæring av lokale interessegrupper innen rettigheter og miljø, som gjør det mulig for å drive oppsøkende virksomhet på Cermaq sine anlegg i Chile for å fremme dialog og løsninger på utfordringene til selskapet og de ansatte, og som møtes et par ganger i året for å utveksle informasjon om Cermaqs innsats for å sikre rettigheter og miljø. En tverrfaglig gruppe ble nedsatt som skal jobbe videre med å konkretisere dette tiltaket, og utvikle et prosjekt som kan brukes til å finansiere tiltaket.

Vedlegg

* LO-rapport – Vedlegg - Program kurs 14-11 og formøte 15-11 Santiago, Chile 2012
* LO-rapport – Vedlegg - Program OECDs seminar om samfunnsansvar 16-11, Santiago Chile 2012
* LO-rapport – Vedlegg – Liste av deltagere fra chilensk fagbevegelse og sivilsamfunn (midl.)
* LO-rapport – Vedlegg – Mer informasjon om miljø og urfolk – flere detaljer
* LO-rapport – Vedlegg – Gjennomførte aktiviteter – flere detaljer
* LO-rapport – Vedlegg - Executive English Summary Cermaq evaluation by ForUM-NNV november 2012